দলের নাম আলেক্সানদ্রভ আঁসেম্বল। রুশ সেনাবাহিনীর সরকারি কয়্যার দল। রবিবার ভোরে রাশিয়ার মস্কো থেকে সেনাবাহিনীর টিইউ-১৫৪ বিমানটি এই গানের দলকে নিয়ে সিরিয়ার লাতাকিয়া শহরের কাছে একটি রুশ সেনা ঘাঁটির উদ্দেশ্য রওনা দেয়। পরিকল্পনা ছিল, বড়দিনে সিরিয়ায় কর্মব্যস্ত রুশ সেনাদের মনোরঞ্জনের। যুদ্ধ-বিধ্বস্ত সিরিয়ায় তাদের কিছু আনন্দের মুহূর্ত উপহার দেওয়া।
মস্কো থেকে উড়ে কৃষ্ণসাগরের কাছে অ্যাডলার বিমানবন্দরে বিমানটি জ্বালানী নেওয়ার জন্য নামে। সেখান থেকে উড়ে যাওয়ার কিছুক্ষণ পরেই বিমানটি রাডারের বাইরে চলে যায়। আশঙ্কা করা হয়, দুর্ঘটনার কবলে পড়েছে বিমানটি। পরে উদ্ধারকারী হেলিকপ্টার কৃষ্ণসাগরে বিমানটির ধ্বংসাবশেষ দেখতে পায়।
বিমানটিতে মোট ৯২ জন যাত্রী ছিলেন। গানের দলটির ৬৪ জন ছাড়াও সেনাবাহিনীর বিমানটিতে ছিলেন কয়েকজন সাংবাদিক, সমাজকর্মীও। রুশ প্রতিরক্ষা মন্ত্রক সূত্রে খবর, এখনও পর্যন্ত কারও দেহ উদ্ধার করা সম্ভব হয়নি। কিন্তু কী কারণে এই দুর্ঘটনা ঘটল, তা এখনও পরিষ্কার নয়।